Kaartjies vir opwindende negende Klein Karoo Klassique vanaf vandag te koop | Die Hoorn
Posted By: diehoorn May 5, 2017
Die kitaarduo CH2 (Corneille Hutten en Dirkie van Staden) open vanjaar se Klein Karoo Klassique.
KAARTJIES vir vanjaar se negende Klein Karoo Klassique wat van 11 tot 13 Augustus op Oudtshoorn plaasvind, is van vandag af te koop.
“Voornemende feesgangers moet gou speel om die winskooppakket, wat altyd blitsvinnig uitverkoop, te bekom,” sê Rhodé Snyman, uitvoerende hoof van Kunste Onbeperk, wat hierdie fees aanbied.
Dié pakket van R700 bied toegang tot al agt uitvoerings teen ’n gemiddelde prys van R87,50 per uitvoering. Sou kaartjies na uitvoerings apart gekoop word, sal dit R1 000 kos.
“Die pakket bied ’n stewige besparing van R300,” sê Snyman.
Volgens Snyman word vanjaar se feesprogram gekenmerk deur verskeidenheid en waarde vir geld. Danksy finansiële ondersteuning deur die Rupert Musiekstigting is daar vanjaar agt vertonings teenoor verlede jaar se sewe, en kan kaartjiepryse dieselfde bly as verlede jaar.
Klassique skop vanjaar ad met die dubbel-SAMA-bekroonde kitaarduo, CH2, Corneille Hutten en Dirkie van Staden. Hulle speel klassieke meesterstukke van Tárrega, Rodrigo, Bach, hul eie flamenco-styl komposisies en ook verwerkings van Afrikaanse treffers soos Tussen treine en Vyfster.
Die ATKV Afsluitingskonsert is ouder gewoonte ’n toonvenster vir die room van Suid-Afrika se jong klassieke musici. Megan-Geoffrey Prins (klavier) was in 2016 die wenner van ATKV-Muziq, Tatiana Thaele (fluit) die naaswenner van dié kompetisie en Palesa Malieloa (sopraan) die 2016-wenner van ATKV-Muziqanto. Thaele en Malieloa word deur Philippus Hugo op klavier begelei.
Al agt uitvoerings word in die NG Moederkerk op Oudtshoorn aangebied.
Kaartjies na uitvoerings kos R125 elk en is beskikbaar by Computicket, Shoprite/Checkers en House & Home.
Meer inligting oor Klein Karoo Klassique sal binnekort op die fees se nuwe webblad by www.klassique.co.za beskikbaar wees. Vir meer inligting volg Klassique op Facebook (@KleinKarooKlassique) of Twitter (@kkarooklassique).
Be the first to comment on "Kaartjies vir opwindende negende Klein Karoo Klassique vanaf vandag te koop"